
#  Llywodraeth Cymru: Dadansoddi Data Llesiant mewn perthynas â / gyda Cyfoeth Naturiol Cymru

## Cefndir y sefydliad/adran

**Llywodraeth Cymru** yw llywodraeth ddatganoledig Cymru, ac mae'n gyfrifol am ystod eang o feysydd polisi gan gynnwys:

* Addysg
* y Gymraeg
* iechyd
* llywodraeth leol
* cludo
* cynllunio
* datblygu economaidd
* gofal cymdeithasol
* diwylliant
* yr amgylchedd
* amaethyddiaeth a materion gwledig.
* twristiaeth

Rôl y Llywodraeth yw gwneud penderfyniadau ar faterion yn y meysydd hyn ar gyfer Cymru gyfan, llunio polisïau a'u rhoi ar waith, a chynnig deddfau ar gyfer Cymru. Mae Gweision Sifil yn y Llywodraeth yn gwasanaethu Ysgrifenyddion Cabinet a Gweinidogion sy'n gweithio ar faterion sydd wedi'u datganoli i Gymru.

Mae rhagor o wybodaeth am y Llywodraeth ar gael yma: [http://cymru.gov.uk](http://wales.gov.uk)

Cytunwyd ar yr interniaeth hon drwy waith ar y cyd rhwng y Llywodraeth a Cyfoeth Naturiol Cymru (CNC).

Lleolir yr intern yn **Llywodraeth Cymru** (**yn Uned Ymadael â'r UE a'r Strategaeth a thîm Arolwg Cenedlaethol Cymru**) **yn ogystal ag yn CNC**, gan weithio'n agos gydag ymchwilwyr cymdeithasol, ystadegwyr a thimau polisi.

Bydd yr interniaeth yn gyfle i ddysgu am waith y Llywodraeth; i ddefnyddio sgiliau ymchwil ac ystadegol, ac i ddatblygu ymhellach sgiliau generig (megis gweithio mewn tîm, ysgrifennu adroddiadau a chynnal cyflwyniadau).

Gan fod cydweithio yn rhan annatod o'r ysgoloriaeth ymchwil ac o weithio ar draws dau sefydliad, bydd yn gyfle unigryw i'r ymgeisydd llwyddiannus gael profiad gwerthfawr o weithio gyda dadansoddwyr a chydweithwyr polisi yn CNC a'r Llywodraeth. Bydd hyn yn cynnwys rhwydweithio ar draws swyddfeydd a lleoliadau yng Nghymru, rhoi cyflwyniadau i gynulleidfaoedd cymysg ac arwain cyrsiau hyfforddi byr.

## Cefndir

Mae [Arolwg Cenedlaethol Cymru](http://gov.wales/statistics-and-research/national-survey/?skip=1&lang=en) yn cael ei gynnal ar raddfa fawr, ac mae'n seiliedig ar wybodaeth a gesglir wyneb yn wyneb â sampl o 14,000 o oedolion y flwyddyn. Mae'n darparu gwybodaeth gadarn am farn pobl ynghylch ystod eang o faterion sydd o ddiddordeb i Lywodraeth Cymru. Mae'r arolwg yn cynnwys amrywiaeth eang o bynciau megis gofal plant, chwarae, defnyddio'r rhyngrwyd, e-ddiogelwch, y cyfryngau, anifeiliaid anwes, y celfyddydau, amgueddfeydd, gwasanaethu cyhoeddus (ee iechyd, addysg ac awdurdodau lleol), amddifadedd sylweddol, a llesiant.

Mae CNC yn cyfrannu sawl set o gwestiynau at yr arolwg cenedlaethol ar destunau sy'n canolbwyntio ar bobl a'r amgylchedd, gan gynnwys canfyddiad y cyhoedd o newid yn yr hinsawdd, perygl llifogydd, a bioamrywiaeth, cymryd rhan mewn gweithgareddau hamdden awyr agored, ac ymddygiadau o blaid yr amgylchedd.

Mae'r Llywodraeth a CNC yn cynnig dadansoddiad sylfaenol o'r data sy'n deillio o'r arolwg mewn [datganiadau cyntaf](http://gov.wales/docs/statistics/2015/150914-national-survey-wales-2014-15-headline-results-revised-en.pdf) ac mewn bwletinau ar bynciau penodol. Ar ben hynny, mae’r Llywodraeth wedi llunio cyfres o dablau croes ar wefan [StatsCymru](https://statswales.wales.gov.uk/Catalogue/), ac mae’n rhoi'r setiau data yn Archif Data'r DU fel bo ymchwilwyr eraill yn gallu gweld y data a'u dadansoddi eu hun.

Er bod y Llywodraeth a CNC wedi cyhoeddi amrywiaeth eang o dablau croes ar ddata'r arolwg, rydym yn gwybod nad oes bob amser gysylltiad syml rhwng y newidynnau sy’n sail i’r tablau hynny. Gallai sawl ffactor arall effeithio ar y cydberthyniad ac mae'n bosibl nad yw rhai cysylltiadau amlwg rhwng y newidynnau yn bodoli rhagor pan fo ffactorau eraill yn cael eu rheoli.

Mae dadansoddiadau manylach a gomisiynwyd yn y gorffennol o ganlyniadau'r arolwg wedi cynnwys dadansoddiadau atchweliad er mwyn nodi'r hyn sy'n rhagweld ymatebion gwahanol pan fo ffactorau eraill yn cael eu rheoli. Drwy gyfuno data'r Llywodraeth a CNC, hoffem fod yn gallu cynnal dadansoddiadau pellach i edrych ar gysylltiadau posibl rhwng adnoddau naturiol a llesiant (gan gynnwys iechyd meddwl a ffisegol, ffactorau economaidd, mesurau llesiant goddrychol, ac anghydraddoldebau daearegol).

**Nodau ac amcanion y prosiect**

**Nod** y prosiect hwn yw helpu i ddatblygu sut y mae'r Llywodraeth a CNC yn cyfuno tystiolaeth ac edrych ar y cysylltiad posibl rhwng adnoddau naturiol a llesiant. Bydd hyn yn cyfrannu at y dystiolaeth sydd ei hangen ar gyfer gofynion polisi newydd (megis yr Asesiadau Llesiant yng Nghymru), ac yn helpu i lywio dangosyddion sefydliadol a chenedlaethol.

**Amcanion** y prosiect hwn yw edrych ar ganlyniadau Arolwg Cenedlaethol Cymru a'u dehongli er mwyn cyflawni gofynion allweddol o ran polisi ac arferion. Bydd yr ymchwilydd yn:

1. Gweithio mewn partneriaeth ag arweinwyr sy'n darparu tystiolaeth ar bynciau penodol yn CNC a'r Llywodraeth, ac yn adolygu'r data a'r dystiolaeth gysylltiedig i ddiffinio cysylltiadau posibl o fewn yr arolwg. Bydd yr ymchwilydd yn nodi'r dull mwyaf priodol o ddadansoddi'r cysylltiadau rhwng ymatebion yr arolwg.
2. Cynnal dadansoddiadau priodol er mwyn edrych ar y cysylltiadau posibl ar amrywiaeth o bynciau. Byddai'r pynciau yn cynnwys is-set o'r nodweddion canlynol (bydd yr union set o bynciau yn cael eu trafod a'u cytuno pan gaiff yr ymgeisydd ei benodi):
* Manteision bod allan yn yr amgylchedd naturiol (gan gynnwys hamdden a gwirfoddoli) o ran llesiant (gan gynnwys iechyd meddwl a ffisegol, nodweddion llesiant goddrychol, a newidynnau eraill)
* Y berthynas rhwng dod i gysylltiad â pherygl llifogydd, a'r effaith ar iechyd meddwl a llesiant goddrychol
* Agweddau at newid yn yr hinsawdd, lefelau pryder, ac ymddygiadau o blaid yr amgylchedd
* Canfyddiadau o ddiffyg bioamrywiaeth, lefelau pryder, ac ymddygiadau o blaid yr amgylchedd
1. Llunio cyfres fer o adroddiadau 'Dehongli' drafft ar bynciau penodol sy'n seiliedig ar ganlyniadau'r dadansoddiadau o safbwynt polisi
2. Rhoi cyflwyniad ar ganlyniadau'r dadansoddiadau i ddadansoddwyr a swyddogion polisi CNC a'r Llywodraeth
3. Cynnal sesiwn hyfforddi gyda'r tîm i ddangos sut y gellir ail-adrodd y gwaith yn y dyfodol
4. Ystyried unrhyw fylchau posibl a nodwyd yn y data neu'r dystiolaeth a'r ffordd fwyaf priodol o'u llenwi yn y dyfodol
5. Ystyried y potensial ar gyfer gwaith ymchwil pellach gyda grwpiau gwahanol o ddinasyddion (pobl ifanc, dinasyddion hŷn etc) er mwyn edrych yn fanylach ar y cysylltiadau a ddaw i'r amlwg yn y prosiect ymchwil hwn.

Byddai'r interniaeth yn para 4 mis.

**Canlyniadau disgwyliedig y prosiect**

* Data a dadansoddiad o safon i helpu i ddeall y cysylltiadau aml-amrywiol posibl rhwng llesiant ac adnoddau naturiol
* Cyfres fer o 'Adroddiadau Dehongli' ar bynciau penodol
* Adroddiad technegol a fyddai'n cynnwys y canlynol:
	+ Adolygiad o'r hyn y gallwn ei ddysgu o’r data
	+ Trafodaeth am y mathau gwahanol o ddadansoddiadau y gellid eu defnyddio i ddadansoddi data'r arolwg ac argymhellion o ran y dull gorau i'w ddefnyddio
	+ Crynodeb o ganlyniadau'r dadansoddiad.
* Cystrawen anodedig ar gyfer cynnal y dadansoddiad, gan gynnwys unrhyw waith paratoi data (ee ailgodio newidynnau)
* Cyflwyniad i gydweithwyr sy'n gweithio ym maes dadansoddi a swyddogion polisi'r Llywodraeth a CNC ar gasgliadau'r adroddiad
* Sesiwn hyfforddi gyda thimau priodol i ddangos iddynt sut y gellir ail-adrodd y gwaith yn y dyfodol.

**Manyleb myfyriwr**

Rhaid bod gan y myfyriwr:

* Sgiliau dadansoddi data cadarn a phrofiad o weithio ar ddata arolygon meintiol.
* Profiad o drin a defnyddio data yn SPSS, Stata neu SAS.
* Y gallu i gynhyrchu tablau croes a siartiau sydd wedi eu dylunio'n dda, ac i lunio dogfennau cryno sydd wedi eu hysgrifennu'n dda i gyflwyno deunydd technegol mewn fformat hawdd ei ddeall.

## Dyddiad dechrau'r interniaeth

## Y dyddiad dechrau arfaethedig fyddai mis Ionawr 2018, er gellid bod yn hyblyg gan ddibynnu ar amgylchiadau'r unigolyn.

## Diogelwch

Mae gweithdrefnau fetio'r Llywodraeth (sy'n gymwys i staff dros dro yn ogystal â staff parhaol) yn cynnwys llenwi ffurflen gais gwiriad y Safon Ddiogelwch Safonol ar gyfer Personél (BPSS) a Holiadur Diogelwch ar gyfer y broses o fetio at ddibenion diogelwch a chynnal Gwiriad Gwrthderfysgaeth (CTC), Gwiriad Diogelwch (SC) a Fetio Uwch (DV).

Mae gwiriad BPSS yn ei gwneud yn ofynnol i'r ymgeisydd gyflwyno 3 math gwreiddiol o Ddogfennau Adnabod. Dylai un o'r rhain fod yn ffotograffig (pasbort, trwydded yrru newydd), dylai un ddogfen ddangos y cyfeiriad presennol, a gallai'r trydydd math o Ddogfen Adnabod fod yn fil cyfleustodau, yn dystysgrif geni, P45 neu P60.

## Ymholiadau

Dylid cyfeirio unrhyw ymholiadau am y broses ymgeisio at:

* Lisa Walters (lisa.walters@.gov.uk)
* Jo Amesbury (joanne.amesbury@gov.wales)
* Sue Williams (Susan.A.Williams@cyfoethnaturiolcymru.gov.uk)